KIRJALLINEN KYSYMYS E-3148/00 esittäjä(t): Ilda Figueiredo (GUE/NGL) komissiolle. Yhteisön varojen käyttö.



Virallinen lehti nro 350 E , 11/12/2001 s. 0002 - 0003



KIRJALLINEN KYSYMYS E-3148/00 esittäjä(t): Ilda Figueiredo (GUE/NGL) komissiolle (6. lokakuuta 2000) Aihe: Yhteisön varojen käyttö Portugalilainen elintarvikealan yritys Electro Moagem do Marco S. A., jolla on noin 70 työtekijää, on toiminut yli 70 vuotta Marco de Canaveses -nimisellä paikkakunnalla, sisämaassa, jossa on vähän teollisuutta. Eräiden tietojen mukaan tämä yritys, joka sai IPQ:n (Instituto Português da Qualidade) myöntämän laatutodistuksen vuonna 1999, on saanut miljoonia escudoja yhteisön varoja tuotantonsa uudenaikaistamista varten. Silti työntekijöille ei nyt makseta palkkoja ja yritys on vararikon partaalla. Pitääkö paikkansa, että Electro Moagem do Marco S.A. -yritykselle on myönnetty yhteisön varoja? Kuinka suuresta summasta on kyse? Valvotaanko näiden varojen käyttöä, ja onko niitä tarkoitettu työpaikkojen säilyttämiseksi? Michel Barnier'n komission puolesta antama täydentävä vastaus (4. heinäkuuta 2001) Portugalilainen yritys Electro Moagem do Marco SA on saanut yhteisön tukea rakennerahastoista seuraavasti: - Portugalin alueellisen kannustinjärjestelmän (PNCIAP/SIBR, Sistema de incentivos regionais), joka kuului tavoitteen 1 kohdealueita ohjelmakaudella 19891993 koskeneeseen yhteisön tukikehykseen, mukaisen rahoituksen piiriin on hyväksytty kaksi hanketta, joista toiselle on myönnetty Euroopan aluekehitysrahaston (EAKR) yhteisrahoitusta 51 miljoonaa Portugalin escudoa ja toiselle 98 miljoonaa Portugalin escudoa (noin 750 000 euroa). - Tavoitteen 1 kohdealueisiin ohjelmakautena 19941999 kuuluvia Portugalin alueita koskevaan yhteisön tukikehykseen kuuluvan toimenpideohjelman talousrakenne alaohjelman teollisuus (PEDIP) yhteydessä hyväksyttiin kaksi hanketta seuraavien toimenpiteiden mukaisen rahoituksen piiriin: - Toimenpide 3.7: yritykselle annettavaa laatutodistusta koskeva hanke. EAKR:n yhteisrahoituksen määrä oli 5,7 miljoonaa Portugalin escudoa (noin 28 500 euroa). - Toimenpide 3.3: investointihanke koski kokonaismäärältään 1 400:aa miljoonaa Portugalin escudoa takaisinmaksettavan tuen muodossa maksetun EAKR:n yhteisrahoituksen ollessa 406 miljoonaa Portugalin escudoa (2 030 000 euroa). Tätä hanketta koskeva sopimus on tarkoitus irtisanoa, koska hankkeesta vastaavan tahon määräämiä sopimusvelvoitteita ei ole noudatettu. Tähän mennessä suoritettujen maksujen kokonaismäärä on 324,8 miljoonaa Portugalin escudoa (noin 1 620 000 euroa). Lisäksi kolme hanketta hyväksyttiin yhteisöaloitteen tekstiilialan uudistaminen (RETEX) mukaisesti seuraavien alaohjelmien piiriin ohjelmakautena 19941999: - Alaohjelma A rahoitusmahdollisuudet: yritysten teknologian nykyaikaistamista koskeva hanke. EAKR:n yhteisrahoitusta myönnettiin 25 miljoonaa Portugalin escudoa (125 000 euroa). - Alaohjelma C Tuottavuus ja tekninen apu: strategioiden laatimista koskevia tutkimuksia koskeva hanke, jolle myönnettiin 3,4 miljoonaa Portugalin escudoa (17 000 euroa) EAKR:n yhteisrahoitusta. Lisäksi yrityksen vahvuuksien ja heikkouksien tunnistamista koskevalle hankkeelle oli tarkoitus myöntää 6 500 euroa EAKR:n yhteisrahoitusta, mutta kyseistä määrää ei ole maksettu, sillä hanketta koskeva sopimus on tarkoitus irtisanoa. Kuten kaikissa rakennerahastoista myönnettävää yhteisrahoitusta saavissa hankkeissa, eri tukia on valvottu asianomaisia rahastoja koskevan lainsäädännön mukaisesti. Koska mikään edellä mainituista hankkeista ei koskenut työpaikkojen luomista, erityisiä työpaikkojen säilyttämistä koskeviin näkökohtiin kohdistuvia tarkastuksia ei ole tehty.